DA Den Europæiske Unions Tidende C 140/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 140/10

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PURUVEDEN MUIKKU«

EF-Nr.: FI-PGI-0005-0989-19.04.2012

BGB ( X ) BOB ( )

1. Navn

»Puruveden muikku«

2. Medlemsstat eller tredjeland

Finland

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Betegnelsen »Puruveden muikku« bruges om heltling (Coregonus albula), som fanges i søen Puruvesi, der ligger i den nordøstlige del af søen Saimaa. Denne ansøgning gælder kun frisk og frossen heltling. Omkring ti procent af den heltling, der fanges på årsbasis i Finland, er af typen »Puruveden muikku«.

De vigtigste kendetegn ved »Puruveden muikku« er følgende:

— Ryggen er dybt mørkegrøn, og siderne sølvfarvede. Den er bemærkelsesværdigt mere sølvfarvet end andre typer heltling.

— Det er typisk for »Puruveden muikku«, at dens størrelse ændrer sig meget i løbet af året i modsætning til andre heltlinger. Den kan efter én vækstperiode måle fra ca. 9 cm til 21 cm i længden. Ligeledes kan vægten spænde fra nogle få gram til ca. 20 gram.

— »Puruveden muikku« skiller sig ud ved at have en blød rygsøjle, hvilket betyder, at den kan spises, uden at benene fjernes.

— Rigor mortis varer i kortere tid end hos andre slags heltling.

3.3. Råvarer (kun for forarbejdede produkter)

Ikke relevant

3.4. Foder (kun for produkter af animalsk oprindelse)

Ikke relevant

3.5. Specifikke etaper af produktionen, som skal finde sted i det afgrænsede geografiske område

Fisken skal fanges i det geografisk afgrænsede område. Tilladte fangstmetoder er vod, ruser og fiskenet.

Rigor mortis varer i kortere tid end hos andre slags heltling. Derfor og for at sikre produktets kvalitet, køles heltlingen ned ved brug af isbeholdere (0 °C vand), hvilket skal ske i forbindelse med fangsten i det geografisk afgrænsede område.

3.6. Særlige regler vedrørende udskæring, rivning, emballering osv.

Ikke relevant

3.7. Specifikke mærkningsregler

Ikke relevant

4. Præcis afgrænsning af det geografiske område

Det geografiske område omfatter Puruvesi, der ligger i området omkring kommunerne Kerimäki, Punkaharju og Kesälahti i det østlige Finland. Puruvesi har et overfladeareal på 416 km2 og er en del af søen Saimaa, som er Europas fjerdestørste sø.

5. Tilknytning til det geografiske område

5.1. Det geografiske områdes egenart

En bemærkelsesværdig egenskab ved Puruvesi er, at vandet er meget klart, hvilket giver »Puruveden muikku« sine sølvtoner. Da vandet er så klart, kan lyset trænge så dybt ned i vandet som 20 meter, hvor det ellers andre steder i Saimaa kun trænger 10 meter ned. Sigtdybden kan være helt op til 12 meter.

Fordi vandet i Puruvesi er så klart, fiskes der både i det øverste vandlag og i et stort oplyst område i søens nedre vandlag. Når det er lyst, danner heltlingerne store stimer og bevæger sig nedad for at spise dyreplankton tæt på bunden af søen. Når der er mindre lys stiger stimerne opad og opløser sig for at æde fra de øverste og mellemste vandlag.

Puruvesi har grus- og sandbund og er næsten helt adskilt fra andre søer. Desuden er andelen af brun humus, der i de finske søer ellers sædvanligvis skylles ind fra landjorden, meget lav. Vandkvaliteten beskrives desuden som yderst næringsfattig. På grund af den isolerede beliggenhed er vandudskiftningen meget lav i Puruvesi og tager ca. 12 år.

Puruvesi har været et kendt fiskeriområde siden 1300-tallet. Som følge af søens usædvanligt klare vand og den omfattende primærproduktion, som vandets klarhed også bidrager til, har traditionelt vodfiskeri fundet sted i århundreder. Om sommeren fiskes der i det øverste vandlag, når tusmørket falder og dyreplanktonet stiger op. Hen mod sensommeren, når vandet er varmet op, søger heltlingen mod koldere og dybere vand, og fiskerne går over til at bruge bundgarn. De mørke efterårsnætter er tiden for måneskinsfiskeri. Det er en sjældent anvendt form for fiskeri, der dog ofte finder sted i Puruvesis' klare vand, fordi heltlingen på den tid stiger op til overfladen.

Vintervodfiskeri blev udbredt for hundrede år siden, og nogle år kommer over halvdelen af Finlands vinterheltling fra Puruvesi. Vodfiskeri tegner sig for over 90 % af den samlede fangst. Derudover er det tilladt at fiske med ruser og net. Fiskeri med trawl er derimod forbudt i Puruvesi.

For at sikre at heltlingbestanden forbliver bæredygtig, overvåger det finske forskningsinstitut for vildt og fiskeri årligt bestandens tilstand. Fiskeriet i Puruvesi reguleres efter instituttets anbefalinger.

5.2. Produktets egenart

»Puruveden muikku« er kendt i hele Finland for at have så bløde ben, at den er særdeles velegnet til at spise, uden at benene fjernes, både stegt, røget eller i suppe. »Puruveden muikku« er også kendt for sin sølvfarve.

»Puruveden muikku« kendetegnes ved, at størrelsen varierer meget afhængigt af bestandens tæthed og mængden af dyreplankton. Denne årlige variation i størrelsen af heltlingbestanden er meget typisk for Puruvesi.

»Puruveden muikkus« omdømme skyldes også den traditionelle fiskeri- og forarbejdningsmetode, der anvendes i det geografiske område. I århundreder er kunsten at lokalisere og fange fisk gået i arv fra generation til generation.

5.3. Årsagssammenhængen mellem produktets særlige egenskaber, omdømme eller andre kendetegn (for BGB)

»Puruveden muikku« kendes på sølvfarven, som skyldes Puruvesis' usædvanligt klare vand. Fiskens bløde ben, den betydelige variation i størrelsen og den korte rigor mortis kan føres tilbage til det geografiske miljø, dvs. vandets klarhed, primærproduktionen, som vandets klarhed også bidrager til, søens isolerede beliggenhed sammen med afvandingsområdets moræne- og sandbund og flodbækkenet, der er forholdsvis lille med et meget lille vådområde.

Forbrugerne kender især »Puruveden muikku« som en velsmagende stegefisk, der kan spises hel, uden at benene fjernes. I Finland er det et velkendt og meget efterspurgt produkt, der især findes fast på markeder og begivenheder i forskellige områder, såsom sildemarkedet i Helsinki og den verdensberømte operafestival i Savonlinna.

Puruvesi har været kendt som et fiskeriområde siden 1300-tallet, hvor grupper af karelske fiskere begyndte begive sig ud på længere fiskeekspeditioner. Ifølge en skriftlig kilde, blev der »i 1543 fanget fisk i 421 vodhold i Puruvesi. Selvom Olavinlinna slot lå mellem de to søer Haukivesi og Pihlajavesi, hvor der fandtes masser af fisk, sendte slotsforvalterne vodhold til Puruvesi for at fange den velsmagende heltling«. I 1979 blev der publiceret en doktorafhandling om heltlingfiskeri i Puruvesi med titlen Muikkuapajilla (På heltlingfangst).

Sammenhængen mellem produktet og det geografiske område bygger også på de traditionelle fangstmetoder og de lokale fiskeres fagkundskaber. Vod er cirkelformede net, der har bevaret den samme form og anvendelsesmetode over århundreder. Om vinteren lægges vodnettene under isen på bunden af søen. Fangstpladserne udpeges ved hjælp af fiskernes lokalkendskab. De meget fagkyndige fiskere lægger med stor præcision nettene ud efter landmærker, således at nettene ikke hænger fast i sten på bunden af søen.

Et tegn på »Puruveden muikkus« anseelse er det finske museum for søfiskeri, der blev grundlagt i Kerimäki ved bredden af Puruvesis.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3)).

http://www.mmm.fi/nimisuoja/puruvedenmuikku

(1) EUT L 343 af 14.12.2012, s. 1.

(2) Erstattet forordning (EU) nr. 1151/2012.

(3) Se fodnote 2.